Il-pandemija tal-COVID-19 kellha impatt mingħajr preċedent fuq il-flussi migratorji fl-UE. Ir-restrizzjonijiet fuq il-moviment li ġew stabbiliti fid-dawl tal-pandemija tal-coronavirus wasslu għal tnaqqis fil-migrazzjoni, kemm dik legali kif ukoll illegali, peress li l-pajjiżi għalqu l-fruntieri, irrestrinġew ir-rotot għall-migrazzjoni legali u naqqsu l-programmi biex jilqgħu lir-rifuġjati. Madankollu, id-difetti fis-sistema tal-ażil tal-UE li ġew esposti mill-wasla ta' aktar minn miljun persuna li jfittxu ażil u migranti fl-2015 għadhom hemm. Il-Parlament qed jaħdem fuq proposti biex tinħoloq politika Ewropea dwar l-ażil aktar ġusta u aktar effikaċi. Hawnhekk tista' ssib id-data rilevanti kollha dwar il- migrazzjoni fl-Ewropa , min huma l-migranti, x'qed tagħmel l-UE biex tittratta s-sitwazzjoni, u x'implikazzjonijiet finanzjarji kien hemm. Definizzjonijiet: min hu rifuġjat? Min hi persuna li tfittex ażil? Il-persuni li jfittxu ażil huma persuni li jagħmlu talba formali għal ażil f'pajjiż ieħor għax jibżgħu li ħajjithom hija fil-periklu fil-pajjiż ta' oriġini tagħhom. Ir- rifuġjati huma persuni b'biża' ġustifikata ta' persekuzzjoni għal raġunijiet ta' razza, reliġjon, nazzjonalità, politika jew sħubija fi grupp soċjali partikolari li ġew aċċettati u rikonoxxuti bħala tali fil-pajjiż ospitanti tagħhom. Fl-UE, id- Direttiva dwar Standards għall-Kwalifika tistabbilixxi l-linji gwida għall-għoti ta' protezzjoni internazzjonali lil dawk li jeħtiġuha. Bħalissa persuni barra mill-UE jridu japplikaw għall-protezzjoni fl-ewwel pajjiż tal-UE li jidħlu fih. It-tressiq ta' applikazzjoni jfisser li dawn isiru applikanti għal ażil (jew persuni li jfittxu ażil). Huma jirċievu status ta' rifuġjat jew forma oħra ta' protezzjoni internazzjonali biss ladarba tkun ittieħdet deċiżjoni pożittiva mill-awtoritajiet nazzjonali. Skopri aktar dwar il- kawżi tal-migrazzjoni Deċiżjonijiet dwar l-ażil fl-UE Fl-2020, kien hemm 471,300 applikant għall-ażil fl-UE , 32.6% inqas milli fl-2019. Fl-2018, kien hemm 634,700 applikazzjoni, ferm inqas mill-miljun applikazzjoni rreġistrata fl-2015 u l-2016. L-għadd ta' applikazzjonijiet għall-ażil għall-ewwel darba naqas b'34% madwar l-UE, bl-eċċezzjoni tal-Awstrija fejn l-applikazzjonijiet żdiedu bi 17.5% meta mqabbla mal-2019. Iċ-ċifri naqsu drastikament fil-Ġermanja u fi Franza, iżda l-Ġermanja baqgħet il-pajjiż ewlieni tad-destinazzjoni fl-2020, b'ammont ta' 24.6% tal-applikanti għall-ewwel darba kollha (102,500). Din kienet segwita minn Spanja (86,400, jew 20.7%) u Franza (81,800, jew 19.6%), qabel il-Greċja (37,900, jew 9.1%) u l-Italja (21,200, jew 5.1%) Is-Sirjani baqgħu l-akbar grupp ta' applikanti għall-ażil tal-UE fl-2020 (15.2%), filwaqt li l-Afgani kienu jirrappreżentaw 10.6% tal-għadd totali ta' applikanti għall-ażil għall-ewwel darba, il-Venezwelani 7.3% u l-Kolombjani 7.0%. L-akbar tnaqqis fin-numru ta' applikazzjonijiet ġie rreġistrat għall-Albanija (-70.8%), għall-Georgia (-65.6%) u għall-Iran (-62.3%). Aktar minn tliet kwarti (78.7%) tal-applikanti għall-ażil għall-ewwel darba fl-UE fl-2020 kienu taħt il-35 sena, filwaqt li kien hemm 13,600 applikazzjoni minn minorenni mhux akkumpanjati. L-aktar livell baxx fi tmien snin f'dak li huwa qsim irregolari tal-fruntieri L- Aġenzija Ewropea għall-Gwardja tal-Fruntiera u tal-Kosta tiġbor data dwar qsim illegali tal-fruntieri esterni tal-UE rreġistrata mill-awtoritajiet nazzjonali. Fl-2015 u fl-2016, ġew identifikati aktar minn 2.3 miljun każ ta' qsim illegali . L-għadd totali ta' każijiet ta' qsim illegali tul il-fruntieri esterni tal-UE fl-2020 naqas għal madwar 124,000, l-aktar livell baxx mill-2013 u tnaqqis ta' 13% meta mqabbel mal-2019. L-akbar grupp kien tas-Sirjani, segwit mill-Marokkini, mit-Torok u mill-Alġerini. Madankollu, fl-ewwel ħames xhur tal-2021 , l-għadd ta' każijiet ta' qsim illegali tal-fruntieri fil-fruntieri esterni tal-Ewropa laħaq aktar minn 47,100, 47% aktar mit-total ta' sena ilu. Il-qsim tal-Mediterran baqa' jħalli l-imwiet, b'1,754 persuna rrappurtati mejta jew nieqsa fl-2020 meta mqabbla mal-2,095 persuna fl-2019. Il-wasliet irregolari mir-rotta tal-Mediterran Ċentrali (lejn l-Italja u Malta) kważi ttriplaw, u dan jagħmilha l-aktar rotta migratorja attiva fl-Ewropa. Kien hemm aktar minn 35,600 wasla simili fl-2020, meta mqabbla ma' kważi 11,500 fl-2019, bil-maġġoranza tal-persuni jaslu f'Lampedusa. Sadanittant, il-Gżejjer Kanarji esperjenzaw numru rekord ta' wasliet fl-2020, l-aktar minħabba żieda sinifikanti fl-aħħar erba' xhur tas-sena. B'kollox, ġew identifikati aktar minn 22 600 każ ta' qsim illegali tal-fruntieri fuq ir-rotta migratorja tal-Afrika tal-Punent, tmien darbiet aktar mis-sena ta' qabel. Ħafna wasliet ġodda joriġinaw minn pajjiżi li jbatu minn tnaqqis fir-ritmu ekonomiku aktar milli minn kunflitt. Tnaqqis fir-rimessi globali x'aktarx li jikkontribwixxi wkoll għal din ix-xejra. Sakemm titrażżan il-pandemija u l-irkupru ekonomiku jaqbad ir-ritmu, il-prospetti foqra ta' impjieg u ta' kura tas-saħħa se jibqgħu inċentiv għan-nies biex jiġu fl-UE. X'qed jaħsbu l-Ewropej Il-migrazzjoni ilha prijorità tal-UE għal ħafna snin. Ittieħdu diversi miżuri kemm għall-ġestjoni tal-flussi tal-migrazzjoni kif ukoll għat-titjib tas-sistema tal-ażil. Minkejja li l- istħarriġ tal-Ewrobarometru minn Ġunju 2019 juri li l-migrazzjoni kienet il-ħames l-akbar kwistjoni li influwenzat id-deċiżjonijiet ta' votazzjoni tal-Ewropej fl-elezzjonijiet tal-UE ta' dik is-sena, Stħarriġ Parlemeter 2020 din irreġistrat tnaqqis fl-importanza. Huwa kkunsidrat bħala l-qasam ewlieni ta' nuqqas ta' qbil bejn l-UE u l-gvernijiet nazzjonali minn kważi nofs (47%) dawk li wieġbu. L-UE żiedet b'mod sinifikanti l-finanzjament tagħha għall- politiki dwar il-migrazzjoni , l-ażil u l-integrazzjoni wara ż-żieda fl-influss ta' dawk li jfittxu l-ażil fl-2015. EUR 22.7 biljun (prezzijiet tal-2018) imorru għall-migrazzjoni u l-ġestjoni tal-fruntieri fil- baġit tal-UE għall-2021-2027 , meta mqabbla ma' EUR 10 biljun għall-migrazzjoni u l-ażil fl-2014-2020. Skopri aktar kif l-UE timmaniġġja l-migrazzjoni Rifuġjati fid-dinja Madwar id-dinja, l-għadd ta' persuni li qed jaħarbu mill-persekuzzjoni, il-kunflitt u l-vjolenza laħaq it-82.4 miljun persuna . Dan huwa ekwivalenti għal kważi kull raġel, mara, tifel u tifla fil-Ġermanja li jiġu sfurzati barra minn darhom. It-tfal jirrappreżentaw kważi 42% tal-popolazzjoni tar-rifuġjati fid-dinja. Il-pajjiżi li jospitaw l-akbar numru ta' rifuġjati huma t-Turkija, il-Kolombja, il-Pakistan, l-Uganda u l-Ġermanja. 14% biss tar-rifuġjati fid-dinja huma ospitati minn pajjiżi żviluppati. Ara l-infografika tagħna għaċ- ċifri tal-Eurostat tal-2020 dwar l-applikazzjonijiet għal ażil fl-UE kif ukoll iċ-ċifri tal-UNHCR dwar l-għadd ta' rifuġjati fil-pajjiżi tal-UE . Aqra aktar dwar il-kriżi tal-migranti fl-Ewropa •	Il-kwistjoni tal-migrazzjoni •	Aktar fatti u ċifri dwar il-migrazzjoni fl-Ewropa Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF